****

## **Virtuálna prechádzka slovenským divadelným storočím**

**|Bratislava, 21. októbra 2021 | - Divadelný ústav, ktorý tento rok oslavuje 60 rokov od svojho založenia, sa stal jubilejným, v poradí už 20. slovenským partnerom platformy** [**Google Arts & Culture**](https://artsandculture.google.com/partner/the-theatre-institute)**. Pri príležitosti minuloročného 100. výročia od založenia Slovenského národného divadla pripravil Divadelný ústav v spolupráci so Slovenským národným múzeom – Historickým múzeom výstavu Divadelné storočie – stopy a postoje, ktorou sa oddnes môžu používatelia z celého sveta poprechádzať aj virtuálne vďaka zobrazeniu Street View. Históriou slovenského divadla používateľov sprevádza aj** [**10 unikátnych online výstav**](https://artsandculture.google.com/partner/the-theatre-institute)**, ktoré približujú významné slovenské osobnosti či architektúru pôvodného Slovenského národného divadla. Nechýba ani divadelná tvorba v podobe bábkového Fausta či hier z pera Williama Shakespeara.**

„Digitalizácia predstavuje spôsob, ako možno lokálne umenie predstaviť celému svetu a je zároveň jednou z ciest, ako zachovať kultúrne dedičstvo aj pre budúce generácie. Divadelný ústav, najnovší slovenský partner platformy Google Arts & Culture, prináša používateľom z celého sveta unikátny slovenský obsah z prostredia divadla, ktorý môžu popri ďalších slovenských a mnohých svetových múzeách a galériách objavovať prostredníctvom internetu,“ hovorí **Rasťo Kulich**, Country Manager Google Slovensko.

„Divadelný ústav uchováva a prezentuje kultúrne dedičstvo na poli divadelníctva už presne 60 rokov. Tento rok zaznamenávame naše okrúhle jubileum a o to viac sa teším, že sa práve teraz, prostredníctvom platformy Google Arts & Culture, otvárame online používateľom z celého sveta. Verím, že návštevníkov platformy zaujmú príbehy a osobnosti slovenského divadla, ktoré už celé storočie prinášajú hodnoty do nášho života a definujú nielen kultúrny, ale aj spoločenský kontext,“ dopĺňa riaditeľka Divadelného ústavu **Vladislava Fekete**.

**Divadelné storočie – online Street View prechádzka**

**Používatelia majú možnosť sa vďaka zobrazeniu Street View virtuálne prejsť veľkolepou výstavou Divadelné storočie – stopy a postoje, ktorá prináša pohľad na divadelný život na území Slovenska.** Majú tak možnosť zoznámiť sa s významnými osobnosťami slovenského divadla, s najzaujímavejšími slovenskými inscenáciami za ostatných sto rokov, pozrieť sa na slovenskú divadelnú kritiku, festivaly a divadelný plagát, historické dokumenty, fotografie, kostýmy, audiovizuálne ukážky z rôznych predstavení, bábky či scénografické návrhy.

**Významné osobnosti slovenského divadla**

Prvá online výstava pod názvom **Milan Sládek, svetoznámy slovenský režisér, herec a mím** sa venuje jednej z najvýznamnejších osobností slovenského divadla a zároveň zakladateľovi slovenskej pantomímy. Jeho majstrovské pantomimické diela ovplyvnili pantomímu v celosvetovom meradle. Už vo svojej rannej tvorbe čerpal z umenia francúzskych mímov ako Jean-Gaspard Deburau, Jean-Louis Barrault či Marcel Marceau.

V rámci samostatnej online výstavy **Kostýmová návrhárka Ľudmila Purkyňová** je priblížená práca tejto významnej kostýmovej návrhárky, ktorá bola aj pedagogičkou a zakladateľkou kostýmového výtvarníctva ako študijného odboru na Vysokej škole múzických umení v Bratislave. V roku 1953 začala pracovať ako kostýmová návrhárka pre Slovenské národné divadlo v Bratislave. Jej celoživotným umeleckým zameraním boli opera a balet. V roku 1967 získala Zlatú medailu za kostýmy na Pražskom Quadriennale.

Treticu významných osobností slovenského divadla uzatvára online výstava **Divadelný scénograf Ladislav Vychodil,** ktorého scénografie boli základným pilierom slovenskej scénografie 20. storočia. Jeho tvorbu poznajú okrem slovenských a českých divadiel i v Krakove, vo Viedni, v Budapešti, v Sofii a v mnohých ďalších metropolách. V roku 1965 získal Zlatú medailu prezidenta Brazílskej republiky za najlepšiu národnú scénografickú expozíciu na bienále v Sao Paule.

**Obsahová tvorba, architektúra a divadelný plagát**

Online výstava **Faust v bábkovom divadle na Slovensku** približuje Fausta, najznámejšiu a najobľúbenejšiu hru kočovných ľudových bábkarov. Príbeh Fausta sa stal súčasťou repertoáru rodinných bábkových divadiel, ktoré vznikali na českom a slovenskom území začiatkom 20. storočia. Faust zaujal aj profesionálnych tvorcov bábkových divadiel. Ako prví sa tejto výzvy zhostili umelci z košického Bábkového divadla v roku 1979.

Pokrok v slovenskom divadle prinieslo dielo Williama Shakespeara a divadelný odkaz antickej kultúry. V päťdesiatych a šesťdesiatych rokoch 20. storočia vzrástol cielený záujem o Shakespeara na Slovensku. V tomto období slovenskí umelci inscenovali Shakespearove hry takmer systematicky – niektoré inscenácie boli veľmi úspešné – o čom vypovedá online výstava **Shakespeare na Slovensku**.

Virtuálni návštevníci sa môžu v samostatných online výstavách zoznámiť aj s **Históriou slovenskej divadelnej architektúry** ako aj jej **modernou podobou** či **Príbehom Slovenského národného divadla**. Takisto majú možnosť sa v rámci 2-dielnej online výstavy oboznámiť s **Jazykom divadelného plagátu**, pričom mnohí autori 20. storočia považujú plagát za „najvyššie médium“ grafického dizajnu.

[10 unikátnych online výstav](https://artsandculture.google.com/partner/the-theatre-institute)

[Exhibition A Century of Theatre - Traces and Stances 1](https://artsandculture.google.com/streetview/exhibition-a-century-of-theatre-traces-and-stances-1-the-theatre-institute/egE_wHckInhHlA)

[Exhibition A Century of Theatre - Traces and Stances 2](https://artsandculture.google.com/streetview/exhibition-a-century-of-theatre-traces-and-stances-2-the-theatre-institute/SwFdTzv1lpNwLA?sv_lng=17.10036734516929&sv_lat=48.1420528549958&sv_h=73.34&sv_p=-13.299999999999997&sv_pid=VIN1izCeGO8AAARL2ZvHkg&sv_z=0.9999999999999997)

[Exhibition A Century of Theatre - Traces and Stances 3](https://artsandculture.google.com/streetview/exhibition-a-century-of-theatre-traces-and-stances-3-the-theatre-institute/jgH5IY3vSPh9SA?sv_lng=17.10066460930575&sv_lat=48.1422091174698&sv_h=31.93&sv_p=-13.299999999999997&sv_pid=taLUbmGvtNgAAARL2ZvHtA&sv_z=0.9999999999999997)

[Exhibition A Century of Theatre - Traces and Stances 4](https://artsandculture.google.com/streetview/exhibition-a-century-of-theatre-traces-and-stances-4-the-theatre-institute/ngHgkQLdDZ92fg?sv_lng=17.10043558226365&sv_lat=48.14246331008083&sv_h=298.99&sv_p=-13.299999999999997&sv_pid=gbZpEqkbOzwAAARL2ZvH0w&sv_z=0.9999999999999997)

***O Google Arts & Culture***

*Platforma Google Arts & Culture spolupracuje s kultúrnym odvetvím na sprístupnení historického a kultúrneho obsahu ľuďom prostredníctvom internetu a tým prispieva k jeho zachovaniu aj pre budúce generácie. Na platforme môžu používatelia obdivovať a objavovať rôzne obrazy, kresby, sochy, náboženské artefakty, pamiatky, historické fotografie, ako aj dôležité rukopisy zo zbierok z celého sveta. Online návštevníkom sú k dispozícii aj odborné videá či audio sprievodcovia, môžu si prezerať rukopisy, rôzne detailné informácie, mapy a ďalší obsah. Galérie a múzeá sú na dosah pre všetkých na stránke https://artsandculture.google.com/.*

***O Divadelnom ústave***

*Divadelný ústav je odborná inštitúcia s celoslovenskou pôsobnosťou v priamom riadení Ministerstva kultúry SR, ktorá sa zaoberá komplexným výskumom, dokumentáciou, vedeckým spracovaním a poskytovaním informácií o divadelnej kultúre na Slovensku od vzniku prvej profesionálnej scény v roku 1920. Spravuje kultúrne dedičstvo v oblasti slovenskej divadelnej kultúry (činohra, opera, balet, tanec, bábkové divadlo, moderné performatívne druhy). Disponuje osvedčením o spôsobilosti vykonávať výskum a vývoj. Divadelný ústav je členom medzinárodných mimovládnych organizácií ITI, ENICPA, IETM, SIBMAS a ICOM. Viac informácií na stránke https://www.theatre.sk/.*

**V prípade ďalších doplňujúcich otázok je vám k dispozícii:**

Ing. Jana Dugasová

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: jana.dugasova@theatre.sk